Diari Oficial de la Generalitat Valenciana


Sumari del DOGV 9847, del 13-05-2024 (2024/4230)

RESOLUCIÓ de 9 de maig de 2024, de la Direcció General de Personal Docent, per la qual es regula el procediment de sol·licitud i concessió de comissions de servici per al curs escolar 2024/2025, en centres públics docents no universitaris dependents de la Generalitat Valenciana, per al personal funcionari de carrera dels cossos de professors i catedràtics d'Ensenyament Secundari i altres cossos docents no universitaris diferents del cos de mestres.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9847

Data del DOGV
:   13-05-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/4230


Data del document
:   09-05-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació

RESOLUCIÓ de 9 de maig de 2024, de la Direcció General de Personal Docent, per la qual es regula el procediment de sol·licitud i concessió de comissions de servici per al curs escolar 2024/2025, en centres públics docents no universitaris dependents de la Generalitat Valenciana, per al personal funcionari de carrera dels cossos de professors i catedràtics d'Ensenyament Secundari i altres cossos docents no universitaris diferents del cos de mestres. [2024/4230]  
  
  
La Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació, establix en la disposició addicional sexta la facultat de les comunitats autònomes per a ordenar la seua funció pública docent en el marc de les seues respectives competències respectant, en tot cas, les normes bàsiques incloses en esta, així com les bases del règim estatutari del personal funcionari públic docent, constituïdes per les disposicions incloses en la Llei 30/1984, de 2 d'agost, de mesures per a la reforma de la funció pública, modificada pel Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic.  
  
En l'article 64 del Reial decret 364/1995, de 10 de març, pel qual s'aprova el Reglament general d'ingrés del personal al servici de l'Administració general de l'Estat i de provisió de llocs de treball i promoció professional dels funcionaris civils de l'Administració general de l'Estat, figuren els casos en què podran acordar-se comissions de servici, així com el règim econòmic del personal funcionari en comissió de servicis, i es configura la comissió de servicis com una forma extraordinària de provisió de llocs de treball.  
  
En l'àmbit de la Comunitat Valenciana, tant l'article 117 de la Llei 4/2021, de 16 d'abril, de la funció pública valenciana, així com el Decret 3/2017, de 13 de gener, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, establixen que la comissió de servicis és una forma temporal de provisió de llocs de treball que és procedent quan estos queden deserts en les corresponents convocatòries, es troben pendents de la seua provisió definitiva o estan subjectes a reserva per imperatiu legal.  
  
La present convocatòria de comissions de servicis pretén millorar la qualitat de l'ensenyament, al mateix temps que facilitar la conciliació de la vida personal, familiar i laboral, donant resposta a situacions especials del professorat que difícilment tindrien solució a través del procediment general de provisió de llocs.  
Finalment, és objectiu també donar solució a una sèrie de situacions excepcionals, com són les comissions de servicis quan s'exercisquen càrrecs electes no retribuïts.  
En virtut del que s'ha exposat, i fent ús de les atribucions conferides pel Decret 136/2023, de 10 d'agost del Consell, pel qual s'aprova el Reglament orgànic i funcional de la Conselleria d'Educació, Universitats i Ocupació (DOGV, 9661 de 14.08.2023), esta Direcció General de Personal Docent resol regular la present convocatòria, d'acord amb les bases següents:  
  
  
Primera. Objectiu  
És objectiu d'esta resolució establir el procediment per a la sol·licitud i concessió de comissions de servicis al personal funcionari de carrera dels cossos de catedràtics i professors d'Ensenyament Secundari i altres cossos, en llocs de treball existents en els centres docents públics no universitaris dependents de la Conselleria d'Educació, Universitats i Ocupació durant el curs escolar 2024-2025.  
  
  
Segona. Participants  
1. Pot participar de manera voluntària en este procediment d'adjudicació de llocs, en règim de comissió de servicis, el personal funcionari de carrera de cossos de catedràtics i professors d'Ensenyament Secundari i altres cossos docents no universitaris diferents del cos de mestres, en el qual concórreguen les causes establides en la base quarta, que es trobe en algun dels supòsits següents:  
  
a) Personal funcionari de carrera dependent de la Generalitat Valenciana que es trobe en situació de servici actiu, en servicis especials o d'excedència per atenció de familiars, i que ocupe o tinga reservat un lloc de treball amb caràcter definitiu, o bé el tinga adjudicat amb efectes d'1 de setembre de 2024. El funcionari o la funcionària en situació d'excedència o en servicis especials haurà d'acreditar que posa fi a eixa situació amb data d'efecte anterior o igual a l'1 de setembre de 2024, mitjançant la seua sol·licitud de reingrés davant de la direcció territorial corresponent.  
b) Personal funcionari en pràctiques dependent de la Generalitat Valenciana que en data 1 de setembre de 2024 siga personal funcionari de carrera i tinga destinació definitiva.  
c) Personal funcionari de carrera dependent d'altres administracions educatives, en situació de servici actiu o en situació d'excedència per atenció de familiars, que ocupe o tinga reservat un lloc de treball amb caràcter definitiu o el tinga adjudicat amb data d'efectes d'1 de setembre de 2024.  
El personal funcionari de carrera que depenga d'altres administracions educatives haurà d'anunciar la seua participació en el procediment segons s'establix en la base tercera d'esta resolució, i adjuntar la documentació indicada mitjançant el tràmit establit.  
2. El personal funcionari de carrera dependent d'altres administracions educatives no podrà participar en este procediment per interés particular; únicament podrà participar en el procediment de comissions de servici per causes socials pels motius justificats establits en els apartats 1 a 9.  
3. Les persones participants en esta convocatòria podran sol·licitar les places corresponents a les especialitats en les quals estiguen habilitades per als centres que figuren en l'annex V de la present resolució.  
  
4. Per a sol·licitar llocs en centres de Formació de Persones Adultes, el personal funcionari haurà de pertànyer al cos de professors d'Ensenyament Secundari i haver adquirit l'especialitat corresponent per a poder impartir els camps de coneixement o els àmbits d'experiència en què s'organitzen els ensenyaments corresponents al primer i segon nivell del cicle II de Formació de Persones Adultes, segons l'atribució d'especialitats del cos de professors d'Ensenyament Secundari que establix l'annex II del Decret 220/1999, de 23 de novembre, del Govern Valencià, pel qual es regulen els programes formatius que figuren en la Llei 1/1995, de 20 de gener, de la Generalitat Valenciana, de formació de les persones adultes, i s'establix el currículum dels programes d'alfabetització i els programes per a adquirir i actualitzar la formació bàsica de les persones adultes fins a l'obtenció del títol de graduat en Educació Secundària a la Comunitat Valenciana, així com estar en possessió de les titulacions establides en l'Orde de 14 de juny de 2000, de la Conselleria de Cultura i Educació (DOGV 3781, 28.06.2000).  
  
5. Les persones participants hauran d'estar en possessió del certificat de nivell C1 o superior de coneixements de valencià de la JQCV o equivalent, d'acord amb el que establix l'Orde 3/2020, de 6 de febrer, de la Conselleria d'Educació, Cultura i Esport. Tot això sense perjuí que, segons el que establix la disposició transitòria única de l'Orde 90/2013, de 6 de novembre, de la Conselleria d'Educació, Cultura i Esport, i de conformitat amb el que establix la disposició transitòria primera de l'Orde 35/2018, de 22 d'agost, de la Conselleria d'Educació, Investigació, Cultura i Esport, els funcionaris o funcionàries dependents de la Generalitat Valenciana que no reunisquen este requisit lingüístic puguen sol·licitar la comissió de servicis en llocs en centres docents públics de localitats de predomini lingüístic castellà.  
  
La competència lingüística haurà d'estar registrada en els registres de la Junta Qualificadora de Coneixements de Valencià (JQCV) o, en defecte d'això, haurà d'acreditar-se adjuntant una sol·licitud que s'haja presentat a l'efecte que es registre la titulació corresponent.  
  
Tercera. Procediment general de participació i termini de presentació de sol·licituds  
1. Totes les persones que desitgen sol·licitar comissió de servicis hauran de presentar la sol·licitud general de participació en esta convocatòria, que es realitzarà a través de la plataforma OVIDOC (https://ovidoc.edu.gva.es), únicament en format electrònic.  
La sol·licitud de participació es presentarà juntament amb la documentació que justifique la causa o causes de petició de comissió de servicis establides en la base quarta. Les persones de les quals l'única causa de sol·licitud siga l'interés particular, no hauran de presentar cap documentació que la justifique.  
Totes les condicions i els requisits que s'exigixen en esta convocatòria han de tindre's complits o reconeguts en la data de finalització del termini de presentació de sol·licituds, excepte la competència lingüística necessària per a l'accés i l'exercici de la funció docent en el Sistema Educatiu Valencià, establida en l'Orde 3/2020, de 6 de febrer, de la Conselleria d'Educació, Cultura i Esport, que haurà de posseir-se amb data anterior a l'1 de juliol de 2024.  
Les persones participants es declararan responsables de la veracitat de la informació presentada en el procés de sol·licitud. L'Administració podrà requerir a les persones participants la documentació original acreditativa de les causes al·legades, així com el manteniment d'estes.  
  
2. El personal funcionari de carrera dependent d'altres administracions educatives, prèviament a tramitar la seua sol·licitud, haurà de presentar l'anunci de participació mitjançant la plataforma de tramitació de la Generalitat Valenciana des del dia 14 fins al 21 de maig de 2024, els dos inclusivament, i serà necessari identificar-se per qualsevol dels sistemes d'identificació o firma electrònica admesos en la mateixa seu electrònica. L'enllaç d'accés a esta plataforma estarà disponible en la pàgina web de la Conselleria d'Educació, Universitats i Ocupació: https://ceice.gva.es/va/.  
Després de realitzar l'anunci de participació, en cas que es considere la seua petició, se li donarà accés a la plataforma OVIDOC (https://ovidoc.edu.gva.es), a la qual podrà accedir amb el certificat digital per a tramitar la sol·licitud de participació.  
La persona participant haurà d'assenyalar, necessàriament, la comunitat autònoma de la qual depén. Juntament amb l'anunci s'haurà d'aportar la documentació següent:  
A. Certificat expedit l'any 2024 per l'òrgan competent de l'administració de la qual depén el centre on tinga la destinació, amb la indicació expressa de les dades següents:  
- Nom, cognoms i DNI.  
- Cos al qual pertany.  
- L'especialitat o especialitats de les quals és titular i té reconegudes.  
- Situació administrativa actual.  
- Destinació definitiva o, en defecte d'això, documentació acreditativa de la seua reincorporació o destinació definitiva en data 1 de setembre de 2024.  
B. Autorització per a consultar al Registre central de delinqüents sexuals o, en defecte d'això, certificat del Ministeri de Justícia que acredite la situació en este registre.  
C. El funcionariat de carrera que estiga en situació d'excedència haurà d'acreditar que posa fi a la seua situació d'excedència amb data d'efecte anterior o igual a l'1 de setembre de 2024; per a això, haurà d'aportar una còpia de la sol·licitud de reingrés presentada en la seua administració educativa. El funcionariat de carrera que tinga reservat un lloc de treball amb caràcter definitiu o el tinga adjudicat, en virtut del procediment de provisió de llocs convocat per la seua administració educativa, amb data d'efecte d'1 de setembre de 2024, haurà d'acreditar esta situació abans de l'1 de juliol de 2024 mitjançant un certificat emés per l'òrgan competent de la seua administració que indique que esta persona funcionària té destinació definitiva i la data d'efectes d'esta.  
Si la sol·licitud no reunix els requisits establits o no inclou la documentació exigida en la present base, es requerirà a la persona sol·licitant, a través del correu electrònic, que en un termini de 10 dies naturals esmene la falta o adjunte els documents preceptius, amb la indicació que, si no ho fa, se l'exclourà.  
La concessió de comissió de servicis estarà condicionada a l'autorització prèvia de la seua administració d'origen, que recaptarà d'ofici la Direcció General de Personal Docent. No obstant això, la concessió podrà resultar limitada per la inexistència de vacants suficients per a adjudicar al personal funcionari d'esta comunitat autònoma en situació d'expectativa de destinació o en pràctiques.  
3. El personal funcionari de carrera al servici de la Generalitat Valenciana, així com el personal funcionari de carrera al servici d'altres administracions, haurà de presentar les sol·licituds de participació en este procediment des del dia 14 fins al 28 de maig de 2024, els dos inclusivament.  
4. La identificació del personal docent dependent de la Generalitat Valenciana serà la prevista en l'article 7 del Decret 51/2011, de 13 de maig, que regula el sistema d'informació ITACA com l'instrument per a la gestió i la comunicació de les dades i dels documents necessaris per al funcionament adequat del Sistema Educatiu de la Comunitat Valenciana en els centres docents que impartixen ensenyaments reglats no universitaris.  
La sol·licitud de participació en este procediment de provisió, així com l'aportació de documentació, es realitzarà exclusivament de manera telemàtica. Segons preveu l'article 14.2, apartat e, de la Llei 39/2015, d'1 d'octubre, del procediment administratiu comú de les administracions públiques, no serà vàlida la presentació de la sol·licitud ni dels documents per mitjans no electrònics.  
L'ús dels mitjans telemàtics per a participar en el procediment comporta el consentiment del sol·licitant a tractar les seues dades de caràcter personal que siguen necessàries per a la tramitació del procés, d'acord amb la normativa vigent.  
5. L'Administració podrà requerir a la persona sol·licitant, a través del correu electrònic declarat, que en un termini de deu dies naturals esmene la falta o adjunte els documents preceptius. De la mateixa manera, l'Administració podrà requerir a qualsevol persona participant la documentació original acreditativa dels documents aportats en qualsevol moment. En cas que no s'aporte la documentació requerida, la persona sol·licitant serà exclosa del procediment.  
6. Si la documentació aportada per a justificar els motius de sol·licitud de la base quarta numerats de l'1 al 9 no acredita adequadament estos motius, la persona interessada passarà a participar en este procediment pel motiu descrit en l'apartat 10 de la base quarta (interés particular), sempre que siga personal funcionari de carrera al servici de la Generalitat Valenciana amb destinació definitiva a la Comunitat Valenciana en data d'1 setembre de 2024. Les persones funcionàries d'altres administracions, en el cas que no acrediten adequadament els motius de sol·licitud de la base quarta numerats de l'1 al 9, quedaran excloses del procediment.  
7. Conclòs el termini de presentació de sol·licituds, no es tindrà en compte cap sol·licitud ni cap modificació d'esta ni documentació referida a les causes al·legades. Qualsevol dada omesa o consignada erròniament per la persona interessada no podrà ser invocada per esta a l'efecte de futures reclamacions, ni considerar lesionats per este motiu els seus interessos i drets.  
  
Quarta. Motius de la sol·licitud i la seua acreditació  
Per a obtindre la destinació en comissió de servicis es valorarà la concurrència en les persones sol·licitants de les següents circumstàncies medicosocials, pel següent orde de prioritat i tenint en compte el barem que arreplega l'annex IV de la present resolució:  
1. Per raons de violència sobre la dona o per situació de víctima de terrorisme.  
Les situacions de violència sobre la dona s'acreditaran mitjançant una sentència condemnatòria per un delicte de violència de gènere, amb l'orde de protecció o qualsevol altra resolució judicial que acorde una mesura cautelar a favor de la víctima, o bé amb l'informe del Ministeri Fiscal que indique l'existència d'indicis que l'empleada pública és víctima de violència sobre la dona. També podran acreditar-se les situacions de violència de gènere mitjançant un informe dels Servicis Socials, dels servicis especialitzats o dels servicis d'acolliment destinats a víctimes de violència de gènere de l'administració pública competent.  
  
La condició de víctima del terrorisme s'acreditarà mitjançant la presentació de la còpia de la resolució corresponent del Ministeri de l'Interior.  
2. Per resolució de la Direcció General de Personal Docent, en la qual es prescriga el canvi a un altre lloc docent per l'existència de risc laboral causat per les condicions del lloc de treball docent, sobre la base de la proposta elevada per la Unitat de Resolució de Conflictes.  
  
D'acord amb el que establix el Protocol de prevenció i actuació davant de l'assetjament laboral en centres docents dependents de la Conselleria d'Educació, Cultura i Esport, aprovat en la Comissió Sectorial de Seguretat i Salut en el Treball el 04.10.2017, per als casos resolts o en tràmit, previ informe de la Unitat de Resolució de Conflictes (URC), s'haurà d'adjuntar la resolució definitiva de la directora general de Personal Docent per la qual es concedix el canvi de destinació.  
3. Per informe d'aptitud medicolaboral per al lloc de treball, expedit pel Servici de Prevenció de Riscos Laborals del personal propi de la Generalitat Valenciana, en el qual es prescriga el canvi a un altre lloc docent per l'existència de risc laboral causat per les condicions del lloc de treball docent, que establix la Llei 31/1995, de Prevenció de Riscos Laborals, i en determinats casos d'adaptació del lloc.  
  
Les persones participants que sol·liciten la comissió de servicis per esta causa i disposen d'un informe del Servici de Prevenció de Riscos Laborals del personal propi de la Generalitat Valenciana en el qual s'indique la seua vigència o d'un informe que s'haja emés en el curs actual i continue vigent per al pròxim, adjuntaran este informe en la sol·licitud telemàtica.  
En el cas de no disposar d'informe en les condicions indicades, i si és procedent, hauran de sol·licitar-ne l'emissió. Per a sol·licitar l'informe corresponent, les persones interessades formalitzaran la sol·licitud https://www.gva.es/downloads/publicados/IN/01225\_BI.pdf, que remetran a la unitat mèdica de la direcció territorial corresponent on estiguen destinades en el curs 2023-2024. Les persones interessades adjuntaran en la sol·licitud telemàtica de comissió de servicis una còpia registrada de la sol·licitud de l'informe d'aptitud medicolaboral.  
  
4. Per raó d'agressió cap al o a la docent.  
Les situacions d'agressió docent s'acreditaran mitjançant una denúncia, una sol·licitud d'assistència jurídica a la Generalitat Valenciana, un informe de lesions o una altra documentació que permeta justificar l'acció denunciada. A més, serà necessari un informe de la Inspecció Territorial corresponent.  
5. Per malaltia greu o lleu del funcionari o funcionària sol·licitant que no exigisca la declaració d'incapacitat permanent quan, d'acord amb el criteri de la Unitat Mèdica de la Direcció Territorial d'Educació, Universitats i Ocupació corresponent, la comissió de servicis puga suposar millora o reducció de la probabilitat de llicència per malaltia. La malaltia greu haurà de ser una de les que preveu el Reial decret 1148/2011, de 29 de juliol, per a l'aplicació i el desenvolupament, en el Sistema de la Seguretat Social, de la prestació econòmica per atenció de menors afectats per càncer o una altra malaltia greu (BOE 182, 30.07.2011). Així mateix, es tindrà en compte qualsevol altra malaltia la gravetat de la qual siga similar a les que preveu este reial decret, prestant especial interés a les malalties rares.  
Dins d'este apartat es tindran en compte els tractaments de fertilitat per a la concessió de comissió de servicis. L'informe mèdic o equivalent haurà de ser emés pel metge especialista on quede indicat el temps que la docent estarà en tractament de fertilitat.  
Per a la valoració d'estes causes per la unitat mèdica corresponent, la persona sol·licitant haurà de formalitzar el document que figura en esta resolució com a annex I, al qual adjuntarà, degudament formalitzat, un informe mèdic segons el model que figura com a annex II.  
  
6. Per raons d'acompliment d'un càrrec electe en les corporacions locals. El personal docent funcionari de carrera que exercisca un càrrec electe de les corporacions locals i no tinga dedicació exclusiva podrà sol·licitar una comissió de servicis a centres del municipi on siga càrrec electe, o a algun dels municipis pròxims. Haurà de presentar un certificat expedit per la secretaria de la corresponent corporació local en el qual es faça constar esta circumstància. Excepcionalment, si no és possible acreditar esta condició en el termini previst, es podrà aportar el certificat en el termini de set dies naturals a partir de l'obtenció de l'acta corresponent.  
7. Per malaltia greu o discapacitat que requerisca l'ajuda de terceres persones del cònjuge, parella de fet, o de familiars convivents en primer o en segon grau, de consanguinitat o afinitat. A este efecte, la malaltia haurà de ser una de les que preveu el Reial decret 1148/2011, de 29 de juliol, per a l'aplicació i el desenvolupament, en el Sistema de la Seguretat Social, de la prestació econòmica per atenció de menors afectats per càncer o una altra malaltia greu (BOE 182, 30.07.2011). Així mateix, es tindrà en compte qualsevol altra malaltia la gravetat de la qual siga similar a les que preveu este reial decret, prestant especial interés a les malalties rares. Les persones sol·licitants que al·leguen esta causa hauran d'adjuntar la següent documentació justificativa:  
  
a) Informes mèdics actualitzats expedits amb posterioritat a l'1 de gener de 2024 que acrediten la malaltia al·legada.  
b) Fotocòpia del llibre de família o documentació oportuna que acredite el grau de parentiu.  
c) Si es té, certificat del grau de discapacitat de la persona malalta.  
  
Així mateix, en els casos de malaltia de familiars diferents del cònjuge, la parella de fet o els fills i filles, haurà d'aportar-se la documentació següent:  
1) Una declaració responsable relativa a la necessitat d'atenció del familiar tal com s'assenyala en l'annex III.  
2) Informe dels servicis socials municipals o dels servicis mèdics que especifique que la persona sol·licitant de la comissió de servicis es fa càrrec de l'atenció del familiar.  
També podran participar per este apartat els qui tinguen la condició de persona cuidadora en l'entorn familiar d'una persona en situació de dependència, designada pels òrgans de les comunitats autònomes competents per al reconeixement de la situació de dependència i del dret per a les prestacions del sistema com per a establir el Programa Individual d'Atenció (PIA), d'acord amb els articles 27, 28 i 29 de la Llei 39/2006, de 14 de desembre, de promoció de l'autonomia personal i atenció a les persones en situació de dependència. En este cas haurà d'aportar-se resolució d'aprovació del PIA.  
  
8. Per ser família educadora de la Comunitat Valenciana i tindre en acolliment algun o alguna menor tutelada de la Generalitat, nascuts amb posterioritat a l'1 de gener de 2008. Esta circumstància haurà d'acreditar-se mitjançant un certificat emés pel servici territorial de la Generalitat Valenciana competent en matèria de protecció de menors.  
9. Per conciliació de la vida laboral i familiar per a l'atenció de fills o filles nascuts amb posterioritat a l'1 de gener de 2008. Les persones sol·licitants que al·leguen esta causa hauran d'aportar, juntament amb la sol·licitud, una fotocòpia del llibre de família o un certificat de Registre Civil, i, si és el cas, la sentència que acredite la situació de custòdia compartida.  
Es considerarà la condició de la sol·licitant que estiga embarassada i que la data prevista de part siga anterior al 31 de gener de 2025. La documentació s'acreditarà amb el certificat mèdic de l'especialista.  
Es tindrà en compte a l'efecte de barem que siga família nombrosa i/o família monoparental, segons el Decret 19/2018, de 9 de març, així com les situacions de custòdia compartida, el nombre de fills i filles i les seues edats.  
10. Per interés particular, el personal funcionari docent de carrera amb destinació definitiva a la Comunitat Valenciana en data 1 de setembre de 2024 que desitge accedir en comissió de servicis a un altre centre docent, i que no es trobe en cap dels motius anteriors, podrà sol·licitar una comissió de servicis dins d'este procediment. Per a l'adjudicació de les comissions de servicis que se sol·liciten por este motiu, s'ordenarà les persones participants per esta causa en funció de l'antiguitat del procediment selectiu en el que obtingueren la condició de funcionaris de carrera, i en cada procés, segons la puntuació obtinguda.  
  
  
Quinta. Comissió avaluadora i comissió tècnica  
Per a l'avaluació de les causes al·legades i la documentació aportada per les persones participants, la Direcció General de Personal Docent designarà una o diverses comissions de valoració segons el nombre de participants.  
Estes comissions de valoració, que seran nomenades per la directora general de Personal Docent, estaran integrades per un president o una presidenta i per quatre o més vocals, funcionaris i funcionàries en actiu, i actuarà com a secretari o secretària la persona vocal de menys edat.  
  
La composició d'estes comissions es publicarà en la pàgina web de la Conselleria d'Educació, Universitats i Ocupació https://ceice.gva.es/va/ i les persones membres estaran subjectes a les causes d'abstenció i/o recusació establides en els articles 23 i 24, de la Llei 40/2015, d'1 d'octubre, de règim jurídic del sector públic.  
D'altra banda, i amb la finalitat de resoldre els possibles dubtes i fixar criteris per a la valoració per part de les comissions de valoració, es constituirà una comissió tècnica, la qual estarà formada per les persones següents:  
a) Un subdirector o subdirectora general de la Direcció General de Personal Docent, per designació de la directora general de Personal Docent, que actuarà com a president/a.  
b) Dos caps de servici de la Direcció General de Personal Docent, que designarà la directora general de Personal Docent.  
c) Tres inspectors o inspectores d'educació, adscrits a les diferents direccions territorials d'educació, designats per la Inspecció General d'Educació.  
d) Tres metges de les unitats mèdiques de personal docent no universitari, adscrits a les diferents territorials d'educació, designats per la Direcció General de Personal Docent.  
e) Un tècnic o una tècnica relacionat amb la gestió de les comissions de servicis, designat per la Direcció General de Personal Docent, que actuarà com a secretari o secretària amb veu i vot, i tres tècnics o tècniques adscrits a les diferents direccions territorials d'educació, designats pels respectius directors o directores territorials d'educació.  
  
A les reunions d'esta comissió tècnica, amb convocatòria prèvia, hi podran assistir dos persones representants de cada un dels sindicats presents en la Mesa Sectorial d'Educació, amb veu, però sense vot.  
Per cada persona membre de la comissió, se'n nomenarà una altra de suplent.  
  
Sexta. Determinació de llocs  
S'oferiran per a este procediment els llocs vacants, així com els que resulten del present procediment, la cobertura dels quals es considere necessària d'acord amb la planificació educativa existent en el moment de l'adjudicació.  
  
Sèptima. Sol·licitud telemàtica de destinacions  
1. A partir de l'1 de juliol de 2024, s'obrirà un termini de cinc dies naturals perquè el personal participant puga sol·licitar per via telemàtica les peticions concretes a centres o localitats a través de la pàgina web de la Conselleria d'Educació, Universitats i Ocupació https://ceice.gva.es/va/. També estarà disponible l'enllaç d'accés en OVIDOC.  
  
2. A l'efecte d'obtindre un lloc, les persones participants consignaran els codis de centres o localitats i dels tipus de places que sol·liciten per orde de preferència. Estos codis figuren en l'annex V de la present resolució.  
3. El nombre de peticions que cada participant podrà sol·licitar no podrà excedir les 300.  
4. Les peticions poden fer-se a un centre concret o localitat, i seran compatibles les dos modalitats. En este últim cas, s'adjudicarà el primer centre de la localitat amb lloc susceptible de ser cobert en comissió de servicis durant el curs 2024-2025 en el mateix orde en què apareixen en l'annex V. Si es demana més d'una especialitat d'un mateix centre o localitat o si es demana un lloc amb caràcter itinerant, serà necessari repetir el centre o la localitat tantes vegades com llocs sol·licitats.  
  
5. No obstant això, a fi de simplificar i facilitar a les persones participants la realització de les seues peticions, les persones interessades que desitgen sol·licitar tots els centres corresponents a una localitat, en lloc de realitzar la petició consignant els codis de tots i cada un dels centres per orde de preferència, podran anotar únicament els codis corresponents a la localitat i el lloc-especialitat. En este cas, s'entendrà que sol·liciten tots els centres de la localitat de què es tracte en el mateix orde de preferència amb el qual apareixen publicats en l'annex V corresponent de la convocatòria, i sempre referits als centres que apareixen en eixe annex.  
  
Si respecte de tots els centres d'una localitat se'n vol sol·licitar prioritàriament algun o alguns d'ells, estos podran consignar-se com a peticions individualitzades per orde de preferència i, a continuació, consignar el codi corresponent a la localitat i el lloc-especialitat, i s'entendran incorporats a les seues peticions els altres centres en el mateix orde en què apareixen publicats en l'annex V corresponent de la convocatòria, i sempre referits als centres que apareixen en eixe annex.  
  
6. No obstant això, els llocs de centres penitenciaris, centres de reeducació, els de centres docents de caràcter singular per estar situats en zones socialment, culturalment i/o econòmicament desfavorides, que en l'annex V apareixen com a centres singulars, així com els llocs de centres d'Educació Especial i de centres de Formació de Persones Adultes, seran tots de petició voluntària i només s'adjudicaran si se sol·liciten expressament.  
7. Si els llocs que se sol·liciten tenen caràcter itinerant, s'haurà de fer constar esta circumstància en la casella corresponent.  
8. En el cas que es presente dins del termini establit i en la forma corresponent més d'una sol·licitud telemàtica de peticions, només es tindrà en compte l'última presentada.  
9. Amb la finalitat que les persones participants en estes convocatòries puguen realitzar les seues peticions, s'adjunta l'annex V a la present resolució amb la relació de localitats i centres compresos en l'àmbit de gestió de la Conselleria d'Educació, Universitats i Ocupació.  
  
10. L'accés a l'aplicació telemàtica per a la petició de destinacions es realitzarà mitjançant un sistema d'identificació basat en les dades presents en el registre de personal. En el cas de participants d'altres administracions educatives s'utilitzarà la informació presentada en l'anunci de participació.  
  
Octava. Inalterabilitat de la sol·licitud, irrenunciabilitat i revocació  
1. Finalitzat el termini de presentació de sol·licituds de participació en el procés, així com el termini de sol·licitud de destinacions, estes no s'alteraran per cap concepte, ni encara que es tracte de l'orde de prelació dels centres sol·licitats.  
2. Qualsevol dada omesa o consignada erròniament per la persona interessada no podrà ser invocada per esta a l'efecte de futures reclamacions, ni considerar lesionats per este motiu els seus interessos i drets.  
3. S'entendrà que la persona interessada desistix de la seua participació en la convocatòria quan no formule una sol·licitud telemàtica de destinacions en el termini previst per a això.  
4. Una vegada transcorregut el termini de sol·licitud telemàtica de destinacions previst en la base novena, no serà possible desistir de les sol·licituds efectuades.  
5. Les destinacions adjudicades de la llista definitiva seran irrenunciables. S'exceptua d'això la concurrència de força major acreditada davant de la Direcció General de Personal Docent, la decisió de l'administració convocant per raons organitzatives o la constatació de l'incompliment d'algun dels requisits per part de la persona docent.  
  
6. La falsedat o la inexactitud de les dades al·legades en la sol·licitud o en la documentació aportada suposarà l'anul·lació o la revocació de la comissió de servicis concedida, sense perjuí de les responsabilitats que, si és el cas, puguen exigir-se.  
  
Novena. Llistes d'adjudicació de destinacions  
1. La Direcció General de Personal Docent de la Conselleria d'Educació, Universitats i Ocupació publicarà la llista provisional d'adjudicació de destinacions en comissió de servicis en l'URL https://ovidoc.edu.gva.es i en la pàgina web de la Conselleria d'Educació, Universitats i Ocupació https://ceice.gva.es/va/.  
2. Les persones sol·licitants disposaran d'un termini de dos dies hàbils per a presentar reclamacions telemàtiques a través de la plataforma OVIDOC, a través de l'URL https://ovidoc.edu.gva.es, sense que puguen presentar-se documents addicionals als que hagen adjuntat a la sol·licitud. En este mateix termini de dos dies hàbils podran presentar la renúncia a la seua continuació en el procediment.  
3. Transcorregut este termini, i una vegada examinades les reclamacions i les renúncies presentades, es publicarà la resolució definitiva d'adjudicació de destinacions en comissió de servicis en la pàgina web de la Conselleria d'Educació, Universitats i Ocupació, https://ceice.gva.es/va/.  
4. La concessió de la comissió de servicis sol·licitada, que és una facultat discrecional de l'Administració, estarà supeditada a l'existència d'una vacant determinada en el moment de la resolució de la present convocatòria o a la necessitat específica de conformitat amb la planificació educativa. També estarà supeditada al fet que la persona interessada estiga habilitada o posseïsca l'especialitat corresponent, a la valoració de les circumstàncies al·legades i degudament acreditades i a l'existència d'altres persones sol·licitants amb més dret.  
  
  
Dècima. Concurrència de punts  
En cas d'empat de punts resultants del barem per a les causes 1 a la 9 establides en la base quarta, el criteri de desempat serà l'antiguitat del procediment selectiu en el que obtingueren la condició de funcionaris de carrera, i en cada procés, la puntuació obtinguda.  
  
  
Onzena. Anul·lació  
Podrà anul·lar-se la comissió de servicis i, en conseqüència, el nomenament efectuat quan no s'ajuste a les bases de la convocatòria.  
  
  
Dotzena. Autorització per al tractament de dades de caràcter personal  
  
1. El desenvolupament del procediment convocat mitjançant la present resolució comporta el tractament de dades de caràcter personal, per la qual cosa s'apliquen les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Universitats i Ocupació. Avinguda de Campanar, 32. 46699 València. Adreça electrònica: fwhqyzqvpnuirxlsztizahty@svy.gq.  
b) Delegació de Protecció de Dades de la Generalitat. Passeig de l'Albereda, 16. 46791 València. Adreça electrònica: qbb@uby.fr.  
c) Finalitat del tractament: tramitar i resoldre el procediment d'adjudicació de llocs de treball en comissió de servicis en centres públics docents no universitaris dependents de la Generalitat Valenciana.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen este procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-les, en els termes que establix la present clàusula.  
f) Persones destinatàries de les dades: en funció de les diferents fases del procediment, la relació de les persones participants en el procés serà objecte de publicació en la pàgina web de la Conselleria (https://ceice.gva.es/va/) i/o en el DOGV.  
No obstant això, serà possible, d'ofici o a instàncies de la persona interessada, anonimitzar les dades de les persones que es troben en una situació de protecció especial que puga agreujar-se per la publicació de les seues dades personals, en particular, quan es tracte de víctimes de violència de gènere o altres formes de violència contra la dona.  
  
g) Les dades personals no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar el procediment en les diferents fases. La falta de comunicació d'estes dades a la Conselleria comportarà les conseqüències que preveu l'ordenament jurídic.  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que preveu la normativa d'arxius i documentació.  
k) La persona interessada té dret a sol·licitar del responsable del tractament l'accés, la rectificació i la supressió de les seues dades de caràcter personal, així com la limitació o l'oposició tant al tractament d'estes dades com a no ser objecte de decisions individuals automatitzades, de manera presencial o telemàtica, de conformitat amb el que indica la pàgina següent: https://www.gva.es/va/proc19970.  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que indica la pàgina següent: https://www.gva.es/proc22094. A més, hi ha la possibilitat de reclamar davant de l'Agència Espanyola de Protecció de Dades, tal com es descriu en la pàgina web https://www.aepd.es/.  
  
  
DISPOSICIÓ FINAL  
  
La Direcció General de Personal Docent establirà el procediment per a la concessió de la comissió de servicis necessària a tot el personal funcionari que haja d'exercir el càrrec de director o directora en un centre en el qual no disposen de destinació definitiva.  
Esta resolució tindrà efecte a partir del dia en què es publique en el Diari Oficial de la Generalitat Valenciana.  
De conformitat amb el que establixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o bé caldrà plantejar directament un recurs contenciós administratiu, en els terminis i davant dels òrgans que s'indiquen a continuació:  
El recurs de reposició haurà d'interposar-se davant de la directora general de Personal Docent d'esta conselleria en el termini d'un mes a comptar de l'endemà de la publicació.  
El recurs contenciós administratiu haurà de plantejar-se davant del jutjat contenciós administratiu de València en el termini de dos mesos a comptar de l'endemà de la publicació.  
  
València, 9 de maig de 2024.- La directora general de Personal Docent: Sonia Amelia Sancho de Vicente.